RITRATTI: Malta tfakkar Jum ir-Repubblika f'ċirkostanzi tal-pandemija Malta fakkret Jum ir-Repubblika f'ċirkostanzi differenti minn tas-soltu hekk kif l-attivitajiet marbuta ma' dan il-jum kellhom isegwu miżuri ġodda minħabba l-pandemija tal-Covid-19. Fost oħrajn, fi Pjazza San Ġorġ ma tħallewx jidħlu nies għajr dawk li kellhom invit li għall-okkażjoni kellhom jiġu limitati filwaqt li inqas suldati tal-Forzi Armati ta' Malta ħadu sehem fil-parata annwali u nżammet aktar distanza bejniethom. Il-kontinġent tal-Forzi Armati ta' Malta, akkumpanjati mill-banda, telqu minn ħdejn il-bini tal-Parlament f'Misraħ il-Ħelsien, il-Belt Valletta. Minn hemm immarċjaw tul Triq ir-Repubblika sa Pjazza San Ġorġ fejn saret il-parata, li għaliha attendew fost oħrajn il-President tar-Repubblika George Vella, il-Prim Ministru Robert Abela u diversi personalitajiet distinti u mistednin oħra. Wara l-parata, saret iċ-ċerimonja ta' investitura u tal-għotja ta' midalji fis-Sala tal-Gran Kunsill, fil-Palazz tal-Gran Mastru. Aktar tard, il-President Vella qiegħed kuruna ta' tifkira fuq il-monument ta' Malta Repubblika fil-Marsa.